DA Den Europæiske Unions Tidende L 303/30

KOMMISSIONENS BESLUTNING

af 22. september 2004

om en referenceundersøgelse af forekomsten af salmonella i æglæggerflokke af arten Gallus gallus

(meddelt under nummer K(2004) 3512)

(2004/665/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 19 og 20, og

ud fra følgende betragtninger:

(1) I henhold til Europa-Parlamentets og Rådets forordning (EF) nr. 2160/2003 af 17. november 2003 om bekæmpelse af salmonella og andre bestemte fødevarebårne zoonotiske agenser (2) skal der senest den 12. december 2005 opstilles et EF-mål for mindskelse af forekomsten af salmonella i populationer af æglæggende høner.

(2) Med henblik på opstilling af et sådant mål er der behov for sammenlignelige oplysninger om forekomsten af salmonella i populationer af æglæggende høner i medlemsstaterne. Sådanne oplysninger foreligger ikke, og der bør derfor gennemføres en særlig undersøgelse for at registrere forekomsten af salmonella i æglæggende høner, idet undersøgelsen skal dække et passende tidsrum, så der tages hensyn til eventuelle sæsonbetingede udsving.

(3) I henhold til artikel 19 i beslutning 90/424/EØF skal Kommissionen iværksætte eller bistå medlemsstaterne ved iværksættelsen af de tekniske og videnskabelige foranstaltninger, der er nødvendige for at udvikle Fællesskabets veterinærbestemmelser og for at udvikle undervisning og uddannelse på veterinærområdet.

(4) Undersøgelsen vil tilvejebringe de tekniske data, der er nødvendige for at udvikle Fællesskabets veterinærbestemmelser. I betragtning af hvor vigtigt det er, at der indsamles sammenlignelige oplysninger om forekomsten af salmonella i medlemsstaterne, bør Fællesskabet yde finansiel støtte til medlemsstaterne til gennemførelsen af de specifikke opgaver, der skal udføres som led i undersøgelsen. Udgifter til laboratorieprøver bør godtgøres 100 % op til et vist maksimumsbeløb pr. prøve.

(5) I medfør af artikel 3, stk. 2, i Rådets forordning (EF) nr. 1258/1999 (3) finansieres veterinær- og plantesundhedsforanstaltninger, som foretages efter Fællesskabets regler, via Den Europæiske Udviklings- og Garantifond for Landbruget, Garantisektionen; hvad angår finanskontrollen finder artikel 8 og 9 i forordning (EF) nr. 1258/1999 anvendelse.

(6) Finansiel støtte fra Fællesskabet bør ydes, under forudsætning af at de planlagte foranstaltninger gennemføres som planlagt og at myndighederne fremlægger alle nødvendige oplysninger inden for de fastsatte frister.

(7) Det er nødvendigt at fastlægge, hvilken omregningskurs der skal anvendes for de betalingsanmodninger, der indgives i national valuta som defineret i artikel 1, litra d), i Rådets forordning (EF) nr. 2799/98 af 15. december 1998 om den agromonetære ordning for euroen (4).

(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET FØLGENDE BESLUTNING:

Artikel 1

Formål med undersøgelsen og almindelige bestemmelser

1. Fællesskabet iværksætter en teknisk undersøgelse med det formål at vurdere forekomsten i Den Europæiske Union af Salmonella spp. i flokke af æglæggende høner (Gallus gallus) til produktion af konsumæg i slutningen af produktionsperioden (i det følgende benævnt »undersøgelsen«).

2. Resultaterne benyttes som grundlag for opstilling af EF-mål i overensstemmelse med artikel 4 i forordning (EF) nr. 2160/2003.

3. Undersøgelsen gennemføres over en etårig periode og indledes den 1. oktober 2004.

4. I denne beslutning forstås ved »kompetent myndighed« en medlemsstats myndighed eller myndigheder efter betydningen i artikel 3 i forordning (EF) nr. 2160/2003.

5. Kommissionen og medlemsstaterne samarbejder om at gennemføre stk. 1 i overensstemmelse med artikel 2-6.

Artikel 2

Prøveudtagning

1. Prøveudtagning som led i gennemførelsen af undersøgelsen tilrettelægges af medlemsstaterne og foretages fra den 1. oktober 2004 på bedrifter med mindst 1 000 æglæggende høner. I det omfang det er hensigtsmæssigt, udtages der også prøver på mindre bedrifter i overensstemmelse med de tekniske specifikationer i artikel 5, idet der fortrinsvis skal være tale om bedrifter med over 350 høner.

2. På hver af de udvalgte bedrifter udtages der prøver af én flok med høner i en passende alder.

3. Prøveudtagningen foretages af den kompetente myndighed eller, under dennes tilsyn, af organer, som myndigheden har bemyndiget hertil.

4. Der udtages prøver på mindst 172 bedrifter i hver medlemsstat. I medlemsstater med mindre end 172 bedrifter udtages der dog prøver på samtlige bedrifter. I alle tilfælde udtages der fortrinsvis prøver af bedrifter med over 1 000 høner.

Artikel 3

Påvisning af Salmonella spp. og serotypning

1. Påvisning og serotypning foretages på de nationale referencelaboratorier for salmonella.

2. Hvis det nationale referencelaboratorium ikke råder over den nødvendige kapacitet til at foretage alle analyser, eller hvis det ikke er referencelaboratoriet, der rutinemæssigt foretager påvisning, kan de kompetente myndigheder som undtagelse fra stk. 1 beslutte at udpege et begrænset antal andre laboratorier, som tager del i den offentlige salmonellakontrol, til at foretage analyserne. Disse laboratorier skal have dokumenteret erfaring med anvendelse af den krævede påvisningsmetode, de skal have etableret et kvalitetssikringssystem, som er i overensstemmelse med ISO 17025-standarden, og de skal arbejde under det nationale referencelaboratoriums tilsyn.

3. Påvisningen af Salmonella spp. foretages efter den metode, der anbefales af EF-referencelaboratoriet for salmonella.

4. Serotypning foretages efter Kaufmann-White-skemaet.

Artikel 4

Indsamling af data, evaluering og rapportering

1. Den nationale myndighed med ansvar for udarbejdelse af den årlige nationale rapport om overvågningen af salmonella hos dyr, jf. artikel 9 i direktiv 2003/99/EF, indsamler og evaluerer resultaterne af det påvisningsarbejde, der er udført i henhold til artikel 3 på grundlag af den i artikel 2 omhandlede prøveudtagning, og meddeler Kommissionen resultatet af denne evaluering.

2. Alle relevante oplysninger, der indsamles som led i undersøgelsen, forelægges for Den Europæiske Fødevaresikkerhedsautoritet efter anmodning fra Kommissionen.

3. Nationale aggregerede data og resultater gøres offentligt tilgængelige på en måde, der sikrer overholdelse af princippet om fortrolighed.

Artikel 5

Tekniske specifikationer

De i artikel 3 og 4 omhandlede opgaver og aktiviteter udføres i overensstemmelse med de tekniske specifikationer, der blev fremlagt på mødet i Den Stående Komité for Fødevarekæden og Dyresundhed den 15. juli 2004, som offentliggjort på Kommissionens websted.

Artikel 6

Rammerne for den finansielle støtte fra Fællesskabet

1. Fællesskabet yder finansiel støtte til visse udgifter afholdt af medlemsstaterne i forbindelse med laboratorieprøver, dvs. bakteriologisk påvisning af Salmonella spp. og serotypning af Salmonella-isolater.

2. Den finansielle støtte fra Fællesskabet fastsættes til højst 20 EUR pr. prøve til bakteriologisk påvisning af Salmonella spp. og højst 30 EUR til serotypning af Salmonella-isolater.

3. Fællesskabets finansielle støtte kan ikke overstige de i bilag I angivne beløb i den periode, hvor undersøgelsen gennemføres.

Artikel 7

Betingelser for finansiel støtte fra Fællesskabet

1. Finansiel støtte til de enkelte medlemsstater i henhold til artikel 6 ydes, under forudsætning af at undersøgelsen gennemføres i overensstemmelse med de relevante EF forskrifter, herunder konkurrencereglerne og bestemmelserne om indgåelse af offentlige kontrakter, og på de betingelser, der er fastsat i litra a)-d).

a) De love og administrative bestemmelser, der er nødvendige for undersøgelsens gennemførelse, sættes i kraft senest den 1. oktober 2004.

b) Der fremsendes en statusrapport, der dækker de første tre måneder af undersøgelsen, senest fire uger efter referenceperiodens slutning.

c) Der fremsendes senest den 15. oktober 2005 en endelig rapport om den tekniske gennemførelse af undersøgelsen, ledsaget af dokumentation for de afholdte udgifter og de opnåede resultater i perioden 1. oktober 2004 til 30. september 2005. Dokumentationen for de afholdte udgifter skal som et minimum indeholde de i bilag II angivne oplysninger.

d) Undersøgelsen gennemføres som planlagt.

2. Et forskud på 50 % af det samlede beløb kan udbetales efter anmodning herom fra den enkelte medlemsstat.

3. Manglende overholdelse af den i stk. 1, litra c), angivne tidsfrist medfører en gradvis, kumulativ nedsættelse af den finansielle støtte med 25 % af det samlede beløb for hver forsinkelse på to uger regnet fra den 15. oktober 2005.

Artikel 8

Omregningskurs for betalingsanmodninger i national valuta

Omregningskursen for betalingsanmodninger i national valuta, der indsendes i måneden »n«, er kursen den 10. dag i måneden »n+1« eller kursen den første forudgående dag, for hvilken man råder over en generel kursnotering.

Artikel 9

Anvendelse

Denne beslutning anvendes fra den 1. oktober 2004.

Artikel 10

Denne beslutning er rettet til medlemsstaterne.

Udfærdiget i Bruxelles, den 22. september 2004. På Kommissionens vegne David BYRNE Medlem af Kommissionen

(1) EFT L 224 af 18.8.1990, s. 19. Senest ændret ved Europa-Parlamentets og Rådets direktiv 2003/99/EF (EUT L 325 af 12.12.2003, s. 31).

(2) EUT L 325 af 12.12.2003, s. 1.

(3) EFT L 160 af 26.6.1999, s. 103.

(4) EFT L 349 af 24.12.1998, s. 1.

BILAG I Maksimal finansiel støtte fra Fællesskabet til medlemsstaterne (EUR) Medlemsstat Beløb Belgien — BE 42 312 Cypern — CY 5 412 Danmark — DK 31 160 Estland — EE 4 920 Finland — FI 55 432 Det Forenede Kongerige — UK 71 504 Frankrig — FR 81 672 Grækenland — EL 38 048 Irland — IE 28 208 Italien — IT 70 684 Letland — LV 3 280 Litauen — LT 3 280 Luxembourg — LU 3 280 Malta — MT 3 280 Nederlandene — NL 77 736 Polen — PL 72 160 Portugal — PT 28 208 Slovakiet — SK 6 560 Slovenien — SI 17 056 Spanien — ES 80 360 Sverige — SE 34 440 Tjekkiet — CZ 14 760 Tyskland — DE 87 412 Ungarn — HU 45 264 Østrig — AT 59 368 I alt 965 796